Dilarə Əsədli

Azərbaycan Dövlət Rəsm Qalereyasının əməkdaşı

Günəştək Ucalan rəssam

Avanqard rəssam Ucal Haqverdiyev ötən əsrin 80-ci illərində rəngkarlıq sənətimizdə individual fəaliyyəti ilə xatırlanır. O, Haqverdiyev rəssamlar ailəsinin nümayəndəsi olmuşdur. Uşaqlıq illərində Rasim Babayev, Sənan Qurbanov və Kamal Əhməd ilə saysız-hesabsız müzakirələr edir. Bu isə yeni axtarışlarına fundament hesab oluna bilər. Artıq Ucal Haqverdiyevin çoxşaxəli yaradıcılıq tarixini təqdim edə bilərik.

Rəssam-illüstrator Ucal Haqverdiyev 9 iyun 1960-cı il Bakı şəhərində görkəmli rəssam Həsən Haqverdiyevin ailəsində anadan olmuşdur. O, 1975-1979-cu illərdə Əzim Əzimzadə adına Rəssamlıq Məktəbində, daha sonra 1979-cu ildə Tallində İncəsənət İnstitutuna daxil olsa da, 1984-cü ilədək Azərbaycan Dövlət Pedaqoji İnstitutunun “Bədii qrafika” fakültəsində təhsilini tamamlamışdır. 25 yaşlı Ucal rəssamlığa sanki din səviyyəsində etiqad etmişdir. Yaradıcılığının mühüm xarakterik cəhətləri bunlardır:

1.Kultroloji detallar, 2. Antik Yunan və Roma sənəti, 3. İncil hekayələri, 4. Bizans freskaları, 5. Rus ikona sənəti, 6. Fransız impressionizmi, 7. Ekspressionizm.

Portretlərindən bəhs etsək ənənəvi olan obraz həyat yoldaşı Yelena Haqverdiyavadır. Bəzi portretlərində sanki mifik obraz olaraq lirik və cazibədarlığı ilə göz oxşayır, həm də İtaliya İntibahı ruhunu əks edir. Renessans portret ənənələrindən söz açsaq Sandro Boticceli, Leonardo da Vinçi, Rafael sənətindən dekorativlik və monumentallıq cəhətlərindən ilhamlanmışdır. “Anamın portreti”, “Butunayın portreti”, “Nemanın portreti”, “Bəxtiyarın portreti”, “Aytənin portreti” və digərləri qeyd olunanlara məxsusdur. Dərin düşüncələr aləminə qərq olan bu insanlar çox zaman lirika və hüzurla doludur.

Ucal Haqverdiyevin genişmiqyaslı yaradıcılığında önəmli period din mövzusudur. Budur ki, “Xeyir-dua”, “Müqəddəs Varfolomey”, “Münəccimlərin səcdə qılması”, “Kilsə həyətində”, “Çarmıxa çəkilmə”, “Adəm və Həvva”, “Madonna körpəsi ilə”, “İyudanın öpüşü”, “Müqəddəs İeronim”, “Cənnətdən qovulma” və s. İncil hekayələrindəki dini inanclardan təxəyyüllərdən ibarətdir.

Uşağlıqdan istedadını “Azərbaycan təbiəti” jurnalındakı illüstrasiyalar ilə sübuta yetirir. 90-cı illərin əvvəlində “Dünya xalqlarının nağılları” silsiləsinə dair ilk 6 kitaba illüstrasiyalar yaratmışdır. Bu prosesdə rejissor-rəssam Tərlan Qorçu Ucalla əməkdaşlıq etməkdən, onun zəngin istedadından məmnuniyyətini daima ifadə etmişdir. Nağılvarilik, “mini tamaşa” görüntüsü əldə edir. Uşaq ədəbiyyatına müxtəlif illüstrasiyalar işləmişdir. Buna misal olaraq “Qara qoyun” (Şotlandiya), “Maralın sehri” (Meksika), “Leon mirvarisi” (Kanada), və “33 möcüzə” Tutu uşaq jurnalına aid illüstrasiyada fərqlilik nəzərə çarpır. Ümumiyyətlə dünya ədəbiyyatı, poeziya dünyası rəssam üçün əhəmiyyətlidir. Ucal yaşadığı dünyaya gözəllik və harmoniya prizmasından baxır. Sözsüz ki, emosional duyğularını şeirlərində əks etmişdir.

Amma mən Sizin üçün Səmanı çəkəcəyəm,

Və o gözəl rəqsini güllərin, yarpaqların.

Ulduzların odunu sönməyə qoymayacam,

Həqiqət nuru olsun qoy bütün nağılların.

Genişmiqyaslı fəaliyyətinin növbəti istiqaməti Şərq fəlsəfəsidir. “Şərq gözəli”, “Şəhzadə”, “Rəqs”, “Şəki” və s. kimi ecazkar əsərlər ərsəyə gətirmişdir. Ucal Haqverdiyevin “Qacar” rəsm məktəbindən ilhamlandığı aydın nəzərə çarpır. Modernizm cərəyanlarından fovizm, kubizm, futurizmə xas portret və kompozisiyaları da vardır.

1996-cı ildən“Labirint” yaradıcı rəssamlar qrupunun üzvü olaraq müxtəlif land-art layihələrinin fəal iştirakçısı olaraq çağdaş Azərbaycan müasir incəsənətində fərqli bir iz buraxmışdır.

Ömrünün son 5 ilini (1999-cu il) Bakıda yerləşən Mixail Arxangel apostol Varfolomey kilsəsinin divar rəsmlərini interyer tərtibatını freska və ikona nümunələri ilə əhatə etmişdir. Təmənnasız olaraq Ucal Haqverdiyev işlərə başlamışdır. Rus ikona və qədim Slavyan sənətini dərindən sevərək axtarışları ilə bərabər yaratmışdır. Kilsə monumental divar rəngkarlığı mürəkkəb bir proses olduğu üçün Ucal artıq azad yaradıcılıqdan demək olar ki, imtina etmişdir. Səbəbi isə dini sujetlər, rəvayətlər faktlara uyğun müvafiq kanonlar nəzərə alınmalıdır. Yaradıcılıq emalatxanasında demək olar ki, yeni tablolar yaratmağa zamanı yox idi.

2004-cü ildə Ucal Haqverdiyev vəfat etdikdən sonra kilsə rəsmlərini həyat yoldaşı Yelena davam edir. Vaxtsız vəfatından sonra rəssamın əsərləri müxtəlif beynəlxalq sərgilərdə ilk dəfə təqdim edilmişdir.

Qeyd etməli yeniliklər arasında 2022-ci ilin 26 may tarixində Yarat Müasir İncəsənət Məkanında “Mövcudluqda ünsiyyət” adlı sərgidə rəssamın ilk dəfə olaraq genişmiqyaslı retrospektiv sərgisi tamaşaçılara və sənətsevərlərə təqdim edilmişdir. Beləliklə rəssamın dünyamızda olmamasına baxmayaraq məkana “müşahidə” konseptiylə fərqlənərək 16 oktyabr tarixinə qədər tamaşaçılara fərqli duyğular yaşadaraq yeni möhtəşəm tablolarla tanışlığa dəvət edəcəkdir.